Folketing
2013-10-09

Det lykkedes ikke at få ministeren til at støtte det – måske fordi ministeren var blevet justitsminister, jeg ved det ikke. Men uanset det: Det var et glimrende forslag, og det kunne man sådan set bare tage og fremsætte igen fra regeringens side. Mit spørgsmål går på: Hvad kommer der til at ske i forhold til Vanløse? Hvad kommer der til at ske i forhold til Esbjerg? Hvad kommer der til at ske i forhold til Amager? Hvad kommer til at ske i forhold til mange af de andre steder, hvor vi har naboer, der er dybt frustrerede over, at de må leve med rockerborge, der i den grad gør deres tilværelse usikker; gør, at de ikke er trygge ved, at børnene leger ude på vejen, at de ikke er trygge ved, at der bliver smidt hash ind på deres grund, hvis politiet er på besøg, osv. osv? Hvad vil ministeren gøre? Er der nogen initiativer i den bandepakke, regeringen har sat i søen nu? Vil man konkret stramme rockerloven, sådan at den kan bruges til noget?